TKS วางเป้ารายได้ปีนี้โต 5% ตั้งงบลงทุน 80 ลบ. รองรับขยายงาน
TKS วางเป้ารายได้ปีนี้โต 5% ตั้งงบลงทุน 80 ลบ. รองรับขยายงาน
TKS วางเป้ารายได้ปีนี้โต 5% ตั้งงบลงทุน 80 ลบ. รองรับขยายงาน
26 ก.พ. 2563

นายสมคิด เวคินวัฒนเศรษฐ์ กรรมการผู้จัดการ บริษัท ที.เค.เอส.เทคโนโลยี จำกัด (มหาชน) หรือ TKS เปิดเผยว่า บริษัทตั้งเป้ารายได้ปี 63 เติบโตราว 5% หลังคาดว่าจะมีงานโครงการใหญ่ อาทิ งานบัตรเลือกตั้งท้องถิ่นในช่วงเดือนกรกฎาคม การเลือกตั้งผู้ว่ากรุงเทพมหานคร (กทม.) องค์การบริหารส่วนจังหวัด องค์การบริหารส่วนตำบล เป็นต้น  งานพิมพ์พิเศษไปรษณีย์ทายผลฟุตบอลโลก รวมถึงบริษัทมีลูกค้าองค์กรในมืออย่างต่อเนื่อง
“ปีนี้เราตั้งเป้าหมายการเติบโตไว้ที่ประมาณ 5% ผลประกอบการโดยรวมของ TKS ยังไปได้อยู่ แม้ภาพรวมเศรษฐกิจจะชะลอตัว  แต่เนื่องจากเรามีการปรับปรุงระบบภายในและกลยุทธ์ต่าง ๆไว้แล้ว ทำให้ปีนี้เราไม่ต้องฝ่าวิกฤตที่ร้อนแรงมากนัก ซึ่งในปี 63 การ Synergy ของกลุ่มบริษัททั้ง TBSP และ SYNEX จะสมบูรณ์มากขึ้น ยิ่งทำให้ต้นทุนการบริหารงานลดลง หนุนกำไรเพิ่มมากขึ้นตามไปด้วย”นายสมคิด กล่าว 
ทั้งนี้บริษัทยังขยายการให้บริการไปยังสิ่งพิมพ์ที่เป็นอิเล็กทรอนิกส์ ซึ่งแตกต่างจากสิ่งพิมพ์แบบทั่วไปและเป็นงานที่มีมาร์จิ้นสูง ซึ่งจะไม่ถูกกระทบด้านการแข่งขันเรื่องราคามากนัก และคาดว่าจะช่วยให้อัตรากำไรของบริษัทในปีนี้เติบโตได้ดีกว่าที่ผ่านมา ซึ่งปัจจุบันบริษัทมีงานในมือ (Backlog) ที่ราว 1,500 ล้านบาท ซึ่งจะทยอยรับรู้รายได้ในปีนี้
สำหรับงบลงทุนปีนี้บริษัทได้วางไว้ที่ประมาณ 80 ล้านบาท เพื่อปรับปรุงเครื่องจักร  รวมถึงการวิจัยและพัฒนาคุณภาพการผลิต โดยบริษัทยังคงมุ่งเน้นและส่งเสริมการศึกษาวิจัยและการพัฒนานวัตกรรมผลิตภัณฑ์ใหม่ๆ และรูปแบบการบริการใหม่ๆ ที่มีความแตกต่าง เพื่อตอบสนองความต้องการขององค์กรที่เป็นลูกค้าฐานใหญ่ของบริษัท ด้านธุรกิจบรรจุภัณฑ์ยังคงเดินหน้าขยายการเติบโต และมีการลงทุนเสริมอุปกรณ์และเทคโนโลยีในการบริหารคลังสินค้าและขนส่ง เพื่อต่อยอดธุรกิจ รองรับอิเล็กทรอนิกส์พาณิชย์ (E-commerce) ซึ่งจากการขยายธุรกิจ และการลงทุนดังกล่าว บริษัทมีความเชื่อมั่นยอดขายและธุรกิจของบริษัทจะสามารถเติบโตได้อย่างแข็งแกร่ง
อย่างไรก็ตาม บริษัทยังรับงานพิมพ์แสตมป์ต่าง ๆ อย่างเช่น แสตมป์ของการไปรษณีย์ หรือไฮเปอร์มาร์ท ปัจจุบันลูกค้าไฮเปอร์มาร์ทชั้นนำที่มีการพิมพ์แสตมป์นั้น เป็นลูกค้าของ TKS ถึง 3 รายด้วยกัน และขณะนี้ TKS ถือเป็นรายใหญ่ที่ครองส่วนแบ่งงานแสตมป์ภาคเอกชนสูงสุด ส่วนบมจ.ทีบีเอสพี (TBSP) เป็นรายใหญ่ที่ครองส่วนแบ่งงานแสตมป์ภาครัฐที่สูงที่สุดเช่นกัน
นอกจากนี้คาดว่าการรับรู้ส่วนแบ่งกำไรจากการลงทุนดีกว่าปีก่อน จากการถือหุ้นใน TBSP ในสัดส่วน 97.14% โดยแนวโน้มผลงานของ TBSP ในปี 63 นี้ คาดว่าจะมีการเติบโตที่ดีขึ้นจากปี 62 จากการรับงานใหม่ๆ เข้ามาเพิ่ม รวมถึงสามารถรับงานผลิตที่ใช้เทคโนโลยีขั้นสูงได้ อย่างเช่น งานพิมพ์สมาร์ทลาเบล ที่ทำให้กับลูกค้าต่างประเทศที่บวกเทคโนโลยีบล็อกเชนเข้าไปด้วย เป็นต้น
ส่วนบริษัท ซินเน็ค (ประเทศไทย) จำกัด (มหาชน) หรือ SYNEX ที่บริษัทถือหุ้นอยู่ 38.51% ถึงแม้ว่าในช่วงปีที่ผ่านมาจะได้รับผลกระทบจากปัจจัยลบ ได้แก่ กรณีสงครามการค้าสหรัฐ-จีน ที่มีผลต่อยอดขายโทรศัพท์ของ Huawei ที่เป็นแบรนด์สินค้าหลักลดลง แต่คาดว่าในปีนี้จะสามารถกลับมาทำผลงานได้ดีเหมือนที่ผ่านมา บริษัทจึงมั่นใจว่าจะสะท้อนธุรกิจในปี 63 ให้มีการเติบโตได้เป็นอย่างดี
สำหรับผลประกอบการงวด ปี 62  บริษัทมีรายได้รวม 2,497 ล้านบาท เพิ่มขึ้น 21.7% จากงวดเดียวกันของปีก่อน ส่วนใหญ่เกิดจากรายได้ในส่วนของแบบพิมพ์ธุรกิจพิเศษ (High-Valued Document) และแบบพิมพ์ดิจิทัล (Digital Print and Mail) เพิ่มขึ้น และมีกำไรสุทธิ 386 ล้านบาท เพิ่มขึ้นจากกำไรสุทธิราว 303 ล้านบาทในปีที่แล้ว
“ในปี 62 รายได้หลักสิ่งพิมพ์ TKS สามารถทำผลงานได้ดีขึ้น  สนับสนุนให้ผลประกอบการทั้งปีเติบโตเป็นที่น่าพอใจ ทั้งรายได้และกำไร  ประกอบกับการปรับกลยุทธ์การบริหารจัดการในช่วง 2 ปีที่ผ่านมา ถือว่าประสบความสำเร็จ  ส่งผลให้ทั้งรายได้และกำไรเติบโตเกินเป้าหมายที่วางไว้ และเป็นเทรนด์ว่าเราจะเติบโตขึ้นอย่างต่อเนื่องในปีต่อ ๆ ไป”นายสมคิด กล่าว